**Ministru kabineta noteikumu projekta**

**„Veselības aprūpes pakalpojumu saņēmēju datubāzes noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Veselības aprūpes pakalpojumu saņēmēju datubāzes noteikumi” (turpmāk – Noteikumu projekts) izstrādāts ar mērķi noteikt prasības Veselības aprūpes finansēšanas likumam atbilstošas veselības aprūpes pakalpojumu saņēmēju datubāzes (turpmāk – Datubāze) izveidei un darbībai, nodrošinot informāciju par personām, kurām ir tiesības saņemt valsts apmaksātus veselības aprūpes pakalpojumus.  Noteikumu projekts nosaka, kādas institūcijas, kādā veidā un apjomā, kā arī, cik bieži Dienestam sniedz un aktualizē informāciju, kas nepieciešama, lai personu identificētu un lai apliecinātu personas atbilstību apdrošinātās personas statusam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Veselības aprūpes finansēšanas likuma 11.panta otrās daļas 20.punkts un 13.panta sestā daļa.  Ministru prezidenta, veselības ministra pienākumu izpildītāja M.Kučinska 2018.gada 15.janvāra rezolūcijā Nr.12/2018-JUR-1 dotais uzdevums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada 14.decembrī Saeimā tika pieņemts Veselības aprūpes finansēšanas likums (turpmāk – Likums), kas paredz reformēt veselības aprūpes finansēšanas sistēmu un ieviest valsts obligāto veselības apdrošināšanu[[1]](#footnote-2).  Ņemot vērā minēto, lai īstenotu Likuma 13.panta sestajā daļā doto uzdevumu Ministru kabinetam noteikt kārtību un termiņu, kādā institūcijas sniedz Nacionālajam veselības dienestam (turpmāk – Dienests) informāciju personas iekļaušanai veselības aprūpes pakalpojumu saņēmēju datubāzē, šīs informācijas glabāšanas termiņus, kā arī kārtību, kādā personas tiek izslēgtas no veselības aprūpes pakalpojumu saņēmēju datubāzes, Veselības ministrija ir izstrādājusi Noteikumu projektu. Papildus Noteikumu projektā noteikts laikposms, kurā personas, kuras ir cietušas no vardarbīgiem noziedzīgiem nodarījumiem, un cilvēku tirdzniecības upuri, kuru statusu apliecina procesa virzītāja lēmuma kopija vai tiesībaizsardzības institūcijas izziņa, ir uzskatāmas par apdrošinātām personām, tādējādi nodrošinot Ministru kabinetam Likuma 11.panta otrās daļas 20.punktā dotā uzdevuma izpildi.  Noteikumu projekta mērķis ir noteikt prasības Veselības aprūpes finansēšanas likumam atbilstošas Datubāzes izveidei un darbībai, nodrošinot informāciju par personām, kurām ir tiesības saņemt valsts apmaksātus veselības aprūpes pakalpojumus.  Saskaņā ar Likuma 11.pantu tiesības saņemt veselības aprūpes pakalpojumus valsts obligātās veselības apdrošināšanas ietvaros ir:  1)  personām, kuras ir sociāli apdrošinātas veselības apdrošināšanai saskaņā ar likumu „Par valsts sociālo apdrošināšanu” (darba ņēmēji un pašnodarbinātie);  2) personām, kuras nav darba ņēmēji vai pašnodarbinātie, bet kuras Likumā noteiktajā apjomā ir veikušas veselības apdrošināšanas iemaksas (brīvprātīgs maksājums);  3) konkrētajām Likuma 11.pantā uzskaitītajām personu grupām, piemēram, bērniem līdz 18 gadiem, personām, kuras saņem vecuma pensiju, personām, kuras saņem bērna kopšanas vai vecāku pabalstu, bezdarbniekiem, kuri ir reģistrējušies Nodarbinātības valsts aģentūrā, politiski represētām personām un nacionālās pretošanās kustības dalībniekiem, personām, kuras cietušas Černobiļas atomelektrostacijas avārijas rezultātā vai avārijas seku likvidācijā u.c.  Atbilstoši Likuma 13.panta pirmajai daļai persona iegūst tiesības saņemt veselības aprūpes pakalpojumus valsts obligātās veselības apdrošināšanas ietvaros ar to dienu, kad tā iekļauta Dienesta uzturētajā Datubāzē. Lai nodrošinātu minētās prasības izpildi, Dienests veidos Datubāzi, kurā tiks norādīti apdrošinātās personas dati un informācija, kas apliecina personas atbilstību apdrošinātās personas statusam. Paredzēts, ka informācija, kas apliecina personas atbilstību apdrošinātās personas statusam, netiks prasīta personai, bet tiks iegūta no institūcijām. Noteikumu projekts nosaka institūcijas, kas sniegs Datubāzē iekļaujamos datus, kā arī kārtību un termiņus, kādā tas tiks darīts.  Institūcijas (attiecināms uz iestādēm Valsts pārvaldes iekārtas likuma izpratnē) kā Datubāzē iekļaujamo datu avoti noteiktas, ņemot vērā Ministru kabineta 2010.gada 13.aprīļa noteikumu Nr.357 „Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 3.punktā minēto iestāžu sadarbības principu – ja iestādes funkciju un uzdevumu veikšanai nepieciešamā informācija ir citas iestādes rīcībā, iestāde to pieprasa no citas iestādes, kura saskaņā ar normatīvajiem aktiem nodrošina šīs informācijas vākšanu, reģistrēšanu un aktualizēšanu, ja normatīvie akti nenosaka citādi:  1) atbilstoši Iedzīvotāju reģistra likumam Latvijas teritorijā darbojas vienota iedzīvotāju uzskaites sistēma – Iedzīvotāju reģistrs, kura pārzinis ir Pilsonības un migrācijas lietu pārvalde, savukārt saskaņā ar Ministru kabineta 2016.gada 12.jūlija noteikumiem Nr.456 „Patvēruma meklētāju reģistra noteikumi” Pilsonības un migrācijas lietu pārvaldes pārziņā ir Patvēruma meklētāju reģistrs.  Ņemot vērā minēto, Noteikumu projekts paredz to Pilsonības un migrācijas lietu pārvaldes rīcībā esošo datu apjomu (atbilstoši Iedzīvotāju reģistra likumam, Ministru kabineta 2013.gada 9.jūlija noteikumiem Nr.378 „Noteikumi par Iedzīvotāju reģistrā iekļaujamo ziņu apjomu”, Ministru kabineta 2010.gada 21.jūnija noteikumiem Nr.564 „Uzturēšanās atļauju noteikumi” un Ministru kabineta 2016.gada 12.jūlija noteikumiem Nr.456 „Patvēruma meklētāju reģistra noteikumi”), ko pārvalde sniegs Dienestam, lai tas spētu konstatēt Likuma 9.panta pirmās daļas 1., 2., 3., 4. un 6.punktā minēto personu (izpildot Likuma 11.panta otrās daļas ievaddaļā ietverto ierobežojumu), kā arī ārzemnieku, kuriem ir termiņuzturēšanās atļauja Latvijā, atbilstību kādai no Likuma 11.pantā minētajām personu grupām, tajā skaitā tiks sniegtas ziņas par bērna līdz 18 gadu vecumam, kuram ir termiņuzturēšanās atļauja Latvijā, vecākiem (personas koda apjomā) un ziņas par personas laulāto (personas koda apjomā), lai Dienests spētu konstatēt personas atbilstību Likumā ietvertajām prasībām:  Likuma 11.panta trešās daļas 2.punktā norādītās personas, kuras ir šā panta pirmās daļas 1.punktā minēto personu bērni, tiks identificētas, saņemot Noteikumu projekta 5.12.apakšpunktā norādītos datus par vecākiem un pēc tā, vai kāds no personas vecākiem atbilst Likuma 11.panta pirmās daļas 1.punktam (ir sociāli apdrošināts veselības apdrošināšanai saskaņā ar likumu „[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu" \t "_blank)”), saņemot Noteikumu projekta 8.1.1. un 8.2.apakšpunktā noteiktos datus. Bērni, kuri atbilst Likuma 9.panta pirmās daļas 1., 2., 3., 4. un 6.punktam, veselības aprūpes pakalpojumus saņems saskaņā ar Likuma 11.panta otrās daļas 1.punktu, tādēļ minētie dati nepieciešami tikai par bērniem, kuriem ir termiņuzturēšanās atļauja.  Likuma 11.panta trešās daļas 3.punktā norādītās personas tiks identificētas pēc tā, vai personai ir termiņuzturēšanās atļauja, vai personai ir laulātais, saņemot Noteikumu projekta 5.13.apakšpunktā noteiktos datus, vai personai ir vismaz viens bērns vecumā līdz septiņiem gadiem vai vismaz trīs bērni vecumā līdz 15 gadiem.  Turklāt, lai identificētu personas atbilstību Likuma 11.panta trešās daļas 4.punktam, jānoskaidro personu radniecība, jo termins „ģimenes locekļi” pamatā ietver laulāto un bērnus, līdz ar to nepieciešams iegūt Noteikumu projekta 5.9. un 5.13.apakšpunktā norādītos datus.  Tāpat Noteikumu projekts paredz, ka par patvēruma meklētājiem papildus personas datiem Dienestam tiks sniegtas ziņas arī par patvēruma meklētāja personas dokumentu (numurs, izdošanas datums), jo patvēruma meklētāji ir iedzīvotāju grupa, kurai nav personas koda, un personu identificējošais unikālais kods ir patvēruma meklētāja personas dokumenta numurs.  Paredzēts, ka, saņemot Datubāzei nepieciešamos datus no Noteikumu projektā minētajām institūcijām, notiks šo datu salīdzināšana ar Pilsonības un migrācijas pārvaldes sniegtajiem datiem, tas ir, lai konstatētu Likuma 9.panta pirmās daļas 1., 2., 3., 4. un 6.punktā minēto personu (izpildot Likuma 11.panta otrās daļas ievaddaļā ietverto ierobežojumu), kā arī ārzemnieku, kuriem ir termiņuzturēšanās atļauja Latvijā, atbilstību kādai no Likuma 11.pantā minētajām personu grupām, Pilsonības un migrācijas lietu pārvaldes sniegtie dati tiks skatīti kopsakarā ar citu institūciju sniegtajiem datiem. Piemēram, Latvijas pilsoņa Jāņa Bērziņa, kurš ir bezdarbnieks, tiesības saņemt veselības aprūpes pakalpojumus valsts obligātās veselības apdrošināšanas ietvaros tiks konstatētas, saskaņā ar Pilsonības un migrācijas lietu pārvaldes sniegtajiem personas pamatdatiem un Nodarbinātības valsts aģentūras sniegto informāciju par datumu, kurā personai piešķirts bezdarbnieka statuss, un datumu, kurā persona ir zaudējusi bezdarbnieka statusu.  Noteikumu projektā ir noteikts informācijas apjoms, kuram tiks veikts automātisks (tiešsaistē) datu izmaiņu monitorings (datu aktualizācija Datubāzē), piemēram, personas vārds (vārdi), uzvārds, personas kods. Informācijas apjoms noteikts, ņemot vērā šā brīža tehniskās iespējas (informācijas apjoma paplašināšanai būtu nepieciešami papildu finanšu līdzekļi esošo informācijas sistēmu izmaiņām).  2) saskaņā ar likuma „Par valsts sociālo apdrošināšanu” 24.1pantu Valsts sociālās apdrošināšanas aģentūras pārziņā ir Sociālās apdrošināšanas informācijas sistēma, kurā iekļauj informāciju, tai skaitā personas datus, lai nodrošinātu sociāli apdrošināto personu uzskaiti, sociālās apdrošināšanas pakalpojumu, valsts pabalstu un izdienas pensiju piešķiršanu un izmaksu, valsts budžeta līdzekļu izlietošanas kontroli, kā arī citu aģentūras funkciju kvalitatīvu izpildi, tāpēc Noteikumu projekts paredz, ka informāciju par vecuma pensijas saņēmējiem, izdienas pensijas saņēmējiem (izņemot par militārpersonām, kuras saņem izdienas pensiju), vecāku pabalsta saņēmējiem, atlīdzības par audžuģimenes pienākumu pildīšanu saņēmējiem u.c. Dienestam sniegs un aktualizēs Valsts sociālās apdrošināšanas aģentūra. Turklāt sniegs tikai tādā apjomā, lai varētu konstatēt viņa atbilstību Likuma 11.panta otrās daļas apakšpunktā noteiktajam kritērijam (statusa iegūšana vai zaudēšana), ņemot vērā Likuma 11.panta otrās daļas ievaddaļā noteikto ierobežojumu (personas kods, lai varētu saistīt ar PMLP sniegtajiem pamatdatiem).  3) Ministru kabineta 2017.gada 28.marta noteikumu Nr.172 „Bezdarbnieku uzskaites un reģistrēto vakanču informācijas sistēmas noteikumi” 2.2.apakšpunkts nosaka, ka Nodarbinātības valsts aģentūras pārziņā ir Bezdarbnieku uzskaites un reģistrēto vakanču informācijas sistēma, kas tiek izmantota, lai nodrošinātu bezdarbnieku un darba meklētāju reģistrēšanu un uzskaiti, tāpēc Noteikumu projekts paredz, ka datus par reģistrētajiem bezdarbniekiem Dienestam sniegs un aktualizēs Nodarbinātības valsts aģentūra, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  4) saskaņā ar Ministru kabineta 2010.gada 1.novembra noteikumu Nr.1020 „Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu uzskaites un veselības stāvokļa novērošanas, kā arī slimību, invaliditātes un personas nāves cēloņsakarības ar Černobiļas atomelektrostacijas avāriju noteikšanas kārtība” 10.punktu valsts sabiedrība ar ierobežotu atbildību „Paula Stradiņa klīniskā universitātes slimnīca” uztur Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu vienotu datubāzi, savukārt atbilstoši Ministru kabineta 2013.gada 29.janvāra noteikumiem Nr.70 „Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām” valsts sabiedrības ar ierobežotu atbildību „Paula Stradiņa klīniskā universitātes slimnīca” rīcībā ir informācija par orgānu donoriem. Ņemot vērā minēto, Noteikumu projekts paredz, ka datus par personām, kuras cietušas Černobiļas atomelektrostacijas avārijas rezultātā vai avārijas seku likvidācijā, un orgānu donoriem Dienestam sniegs un aktualizēs valsts sabiedrība ar ierobežotu atbildību „Paula Stradiņa klīniskā universitātes slimnīca”, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  5) saskaņā ar Ministru kabineta 2010.gada 7.septembra noteikumiem Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” Valsts ieņēmumu dienests apstrādā datus par darba ņēmējiem, tāpēc Noteikumu projekts paredz, ka datus par darba ņēmējiem, kuri ir sociāli apdrošināti saskaņā ar likumu „Par valsts sociālo apdrošināšanu” Dienestam sniegs un aktualizēs Valsts ieņēmumu dienests, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  6) saskaņā ar Likuma 12.panta sesto daļu Dienests administrē veselības apdrošināšanas iemaksas, tāpēc Noteikumu projekts paredz, ka datus par personām, kuras ir veikušas veselības apdrošināšanas iemaksas, Datubāzei sniegs un aktualizēs Dienests, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  7) atbilstoši Militārpersonu izdienas pensiju likuma 8.pantam informāciju par militārpersonu izdienas pensijām apstrādā Aizsardzības ministrija, tāpēc Noteikumu projekts paredz, ka datus par militārpersonām, kuras saņem izdienas pensiju, Dienestam sniegs un aktualizēs Aizsardzības ministrija, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  8) Noteikumu projekts paredz, ka datus par personām, kuras sasniegušas 18 gadu vecumu un kuras mācās vispārējās izglītības programmās, profesionālās pamatizglītības vai profesionālās vidējās izglītības programmās, un pilna laika studējošajiem Dienestam sniegs un aktualizēs Izglītības un zinātnes ministrija, kas minētos datus apstrādā saskaņā ar Ministru kabineta 2010.gada 17.augusta noteikumiem Nr.788 „Valsts izglītības informācijas sistēmas saturs, uzturēšanas un aktualizācijas kārtība”. Paredzēts, ka datus Dienestam sniegs un aktualizēs noteiktā laikposmā no attiecīgā statusa (izglītojamais, studējošais) piešķiršanas dienas vai izmaiņām statusā.  9) Noteikumu projekts paredz, ka datus par personām, kuras piedalās Eiropas brīvprātīgā darba un jauniešu mobilitātes programmās, Dienestam sniegs un aktualizēs Jaunatnes starptautisko programmu aģentūra, kas attiecīgos datus apstrādā, izpildot aģentūrai Ministru kabineta 2012.gada 11.decembra noteikumu Nr.863 „Jaunatnes starptautisko programmu aģentūras nolikums” 3. un 4.punktā noteiktās funkcijas un uzdevumus, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  10) paredzēts, ka datus par personām, kuras saņem pakalpojumus valsts finansētās ilgstošas sociālās aprūpes un sociālās rehabilitācijas institūcijās, kas reģistrētas sociālo pakalpojumu sniedzēju reģistrā, Dienestam sniegs un aktualizēs Labklājības ministrija, kas šo datu apstrādi veic saskaņā ar Ministru kabineta 2014.gada 30.septembra noteikumiem Nr.587 „Valsts sociālās politikas monitoringa informācijas sistēmas noteikumi”, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  Tāpat Noteikumu projekta paredz, ka datus par personām (klientiem), kas saņem pakalpojumus sociālo pakalpojumu sniedzēju reģistrā reģistrētās pašvaldību un privātpersonu finansētās ilgstošas sociālās aprūpes un sociālās rehabilitācijas institūcijās, kā arī datus par personām (klientiem), kas saņem sociālo pakalpojumu sniedzēju reģistrā reģistrētas grupu mājas pakalpojumus, Dienestam sniegs un aktualizēs attiecīgie pakalpojumu sniedzēji, kas šos datus apstrādā saskaņā ar 2017.gada 13.jūnija noteikumu Nr.338 „Prasības sociālo pakalpojumu sniedzējiem” 6.punkta nosacījumiem. Savukārt datus par personām, attiecībā uz kurām pieņemts lēmums par sociālās aprūpes un sociālās rehabilitācijas pakalpojumu personas dzīvesvietā nodrošināšanu, Dienestam sniegs un aktualizēs pašvaldību sociālie dienesti, kas attiecīgos datus apstrādā, īstenojot pašvaldību sociālajiem dienestiem Sociālo pakalpojumu un sociālās palīdzības likuma 11. un 12.pantā noteiktos uzdevumus un pienākumus.  Ņemot vērā Labklājības ministrijas un Latvijas Pašvaldību savienības sniegto skaidrojumu, ka ilgstošas sociālās aprūpes un sociālās rehabilitācijas institūciju pakalpojumus, grupu māju pakalpojumus, kā arī sociālās aprūpes un sociālās rehabilitācijas pakalpojumus dzīvesvietā (pēc izstāšanās no sociālo pakalpojumu sniedzēju reģistrā reģistrētas ilgstošas sociālās aprūpes un sociālās rehabilitācijas institūcijas) pamatā saņem personas, kas ir vecuma pensijas saņēmēji, vai personas ar I vai II grupas invaliditāti, savukārt, šo personu tiesības saņemt veselības aprūpes pakalpojumus valsts obligātās veselības apdrošināšanas ietvaros tiek nodrošinātas saskaņā ar Likuma 11.panta otrās daļas 14. vai 16.punktu, tad Datubāzei nepieciešamos datus Dienestam būs jāsniedz un jāaktualizē tikai par tām personām, kas nav vecuma pensijas saņēmēji, vai nav I vai II grupas invalīdi (piemēram, personas, kurām invaliditāte tiek noteikta, bet vēl nav pieņemts attiecīgs lēmums, vai personas kurām tiek kārtota vecuma pensija). Tādējādi prognozējams, ka sociālo institūciju un pašvaldību sniedzamo datu apjoms būs salīdzinoši neliels.  11) saskaņā ar Ministru kabineta 2011.gada 26.aprīļa noteikumiem Nr.315 „Veselības un darbspēju ekspertīzes ārstu valsts komisijas nolikums” un Ministru kabineta 2014.gada 23.decembra noteikumiem Nr.805 „Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību”, kā arī saskaņā ar likumprojektā „Grozījumi Invaliditātes likumā” (Nr.1196/Lp12, 2018.gada 26.aprīlī pieņemts 1.lasījumā) noteikto Veselības un darbspēju ekspertīzes ārstu valsts komisija ir Invaliditātes informatīvās sistēmas pārzinis un apstrādā datus par personām ar invaliditāti, tāpēc Noteikumu projekts paredz, ka šos datus Dienestam sniegs un aktualizēs Veselības un darbspēju ekspertīzes ārstu valsts komisija, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.12) atbilstoši Ministru kabineta 2014.gada 25.marta noteikumiem Nr.157 „Nepilngadīgo personu atbalsta informācijas sistēmas noteikumi” Informācijas centra rīcībā ir dati par bāreņiem un bez vecāku gādības palikušajiem bērniem līdz 24 gadu vecuma sasniegšanai, tāpēc Noteikumu projekts paredz, ka šos datus Dienestam sniegs un aktualizēs Informācijas centrs, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  Noteikumu projekts paredz, ka datus par personām, kuras ir cietušas no vardarbīgiem noziedzīgiem nodarījumiem, un cilvēku tirdzniecības upuriem (Kriminālprocesa likuma 96.1panta pirmās daļas 3., 4. un 5.punkta tvērumā) Dienestam sniegs un aktualizēs Informācijas centrs, kas šādus datus apstrādā saskaņā ar Ministru kabineta 2010.gada 14.septembra noteikumiem Nr.850 „Kriminālprocesa informācijas sistēmas noteikumi”, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  Ņemot vērā Dienesta uzturētās Datubāzes datu apstrādes īpatnības (liels informācijas apjoms, nepieciešamība datus salīdzināt ar datiem no vairākām (vairāk par 10) citām informācijas sistēmām utt.) un datu apstrādes mērķi (nodrošināt informāciju par personām, kurām ir tiesības saņemt valsts apmaksātus veselības aprūpes pakalpojumus, tas ir, lai tad, kad persona vēršas ārstniecības iestādē vai aptiekā pēc valsts apmaksāta veselības aprūpes pakalpojuma, informācija par to, ka personai ir vai nav tiesības šādu pakalpojumu saņemt, jau būtu pieejama ārstniecības personai vai farmaceitam, nevis ārstniecības personai vai farmaceitam būtu nepieciešams pašam veikt datu pieprasīšanu no vairāk kā 10 informācijas sistēmām un konstatēt, vai attiecīgajai personai ir vai nav tiesības saņemt valsts apmaksātu veselības aprūpes pakalpojumu), Noteikumu projekts paredz attiecīgo datu iekļaušanu Datubāzē un aktualizēšanu. Minētais atbilst arī Likuma 13.panta pirmajā daļā ietvertajam Datubāzes darbības principam, ka dati par personu tiek iekļauti Datubāzē, jo persona tiesības saņemt veselības aprūpes pakalpojumus valsts obligātās veselība apdrošināšanas iegūst tikai ar dienu, kad tā iekļauta Datubāzē.  13) paredzēts, ka datus par apcietinātajiem, kā arī notiesātajiem, kuri izcieš sodu brīvības atņemšanas iestādē, Dienestam sniegs un aktualizēs Ieslodzījuma vietu pārvalde, kas attiecīgo datu apstrādi veic saskaņā ar Apcietinājumā turēšanas kārtības likuma 6.panta un Latvijas Sodu izpildes kodeksa 15.panta sestās daļas nosacījumiem, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  Tāpat Noteikumu projekts paredz, ka datus par tradicionālo reliģisko organizāciju mūkiem un mūķenēm, kas dzīvo klosteros, Dienestam sniegs un aktualizēs tradicionālās reliģiskās organizācijas, jo attiecīgie dati ir tikai šo organizāciju rīcībā, turklāt tikai minimāli nepieciešamajā apjomā, lai varētu personu identificēt un konstatēt atbilstību konkrētam statusam.  Noteikumu projekts nosaka Datubāzē iekļaujamo datu apjomu. Datu apjoms noteikts tikai tādā apmērā, lai Dienestam būtu iespējams pārliecināties (konstatēt faktu) par personas atbilstību statusam atbilstoši Likuma 11.pantā noteiktajam un būtu iespējams noteikt laikposmu, kādā persona atbilst šim statusam. Piemēram, Bezdarbnieku uzskaites un reģistrēto vakanču informācijas sistēmā ir informācija arī par personas iegūto izglītību, darba pieredzi un piešķirto trūcīgās personas statusu, taču Noteikumu projekts paredz, ka Datubāzē par reģistrētajiem bezdarbniekiem tiks iekļauta un aktualizēta tikai šāda informācija:  - personas kods (dati nepieciešami, lai attiecīgo personu identificētu);  - datums, no kura personai piešķirts bezdarbnieka statuss, un datums, kurā persona ir zaudējusi bezdarbnieka statusu (dati nepieciešami, lai zinātu laikposmu, kādā persona atbilst apdrošinātās personas statusam).  Tāpat Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu vienotajā datubāzē ir arī dati par personas atrašanās vietu radiācijas ietekmes zonā, saņemto joda profilaksi un slimības diagnozi, taču Noteikumu projekts paredz, ka Datubāzē par šīm personām tiks iekļauta un aktualizēta tikai šāda informācija:  - personas kods (dati nepieciešami, lai attiecīgo personu identificētu);  - datums, no kura personai attiecīgais statuss piešķirts, un datums, kurā piešķirtais statuss beidzas (dati nepieciešami, lai zinātu laikposmu, kādā persona atbilst apdrošinātās personas statusam).  Noteikumu projekts nosaka termiņus, kādos institūcijas sniedz datus Dienestam. Termiņi noteikti, ņemot vērā datu apjomu un datu apkopošanas un uzkrāšanas periodiskumu. Piemēram, ņemot vērā Bezdarbnieku uzskaites un reģistrēto vakanču informācijas sistēmas datu par bezdarbniekiem, kuri ir reģistrējušies Nodarbinātības valsts aģentūrā apjomu un datu aktualizācijas biežumu, Noteikumu projekts paredz, ka datus no šī reģistra Nodarbinātības valsts aģentūra Dienestam sniegs un aktualizēs piecu dienu laikā no datu iekļaušanas attiecīgajā datubāzē. Savukārt datus par tradicionālo reliģisko organizāciju mūkiem un mūķenēm, kas dzīvo klosteros, paredzēts Datubāzē iekļaut 30 dienu laikā no attiecīgā statusa piešķiršanas dienas vai izmaiņām statusā, jo paredzams, ka šo datu subjektu skaita izmaiņas nebūs biežas. Nepieciešams norādīt, ka Noteikumu projekts paredz maksimālos datu sniegšanas termiņus. Konkrēti termiņi tiks noteikti, vienojoties Dienestam un attiecīgajam datu sniedzējam (ņemot vērā datu apjomu, sniegšanas veidu, formātu u.c. faktorus).  Noteikumu projekts paredz, ka Datubāzē iekļaujamos datus Dienests saņems bez maksas. Šāds regulējums noteikts, ņemot vērā to, ka ne uz visiem datu sniedzējiem ir piemērojams Valsts pārvaldes iekārtas likuma 54.panta trešajā daļā noteiktais, ka iestāžu sadarbība notiek bez maksas, jo tie neietilpst Valsts pārvaldes iekārtas likuma tvērumā (piemēram, tradicionālās reliģiskās organizācijas un sociālo pakalpojumu sniedzēju reģistrā reģistrētās privātpersonu finansētās ilgstošas sociālās aprūpes un sociālās rehabilitācijas institūcijas).  Datubāze būs Dienesta pārziņā esošās veselības aprūpes pakalpojumu apmaksas norēķinu sistēmas „Vadības informācijas sistēma” sastāvdaļa. Minētās sistēmas funkcionalitātē tiks veiktas izmaiņas, lai nodrošinātu datu apmaiņu ar citu iesaistīto iestāžu informācijas sistēmām. Paredzēts, ka Datubāzē datus saņems tiešsaistes vai elektroniskā datu apmaiņas veidā, taču konkrētu datu saņemšanas un aktualizēšanas veidu varēs noteikt saskaņā ar vienošanos starp Dienestu un institūciju, kuras rīcībā ir attiecīgie dati, par sadarbību datu apmaiņā. Šāds tiesiskais regulējums noteikts, ņemot vērā to, ka datu sniegšanai tiks izmantoti arī tādi tehniskie risinājumi, kas nav ietveri Ministru kabineta 2010.gada 13.aprīļa noteikumos Nr.357 „Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu”, turklāt minētie noteikumi regulē informācijas sniegšanu starp iestādēm Valsts pārvaldes iekārtas likuma izpratnē, taču Noteikumu projekts paredz datu sniegšanu Dienestam arī tādiem datu avotiem, kuru darbību neregulē Valsts pārvaldes iekārtas likums.  Nepieciešams norādīt, ka informācijas aprites nodrošināšanai starp Dienestu un Datubāzei nepieciešamo datu avotiem šobrīd netiks izmantots Valsts reģionālās attīstības aģentūras pārziņā esošais Valsts informācijas sistēmu savietotājs, taču nākotnē, veidojot jaunus informācijas sistēmu risinājumus, šī iespēja tiks vērtēta. Noteikumu projektā ietverto prasību īstenošanai būs ietekme (nepieciešami pilnveidojumi) uz Veselības ministrijas, Labklājības ministrijas, Finanšu ministrijas, Iekšlietu ministrijas, Tieslietu ministrijas, Izglītības un zinātnes ministrijas un Aizsardzības ministrijas kompetencē esošajām informācijas sistēmām, kas ir Datubāzei nepieciešamo datu avoti (skatīt informāciju III.sadaļas „Tiesību akta projekta ietekme uz valsts budžetu un pašvaldību budžetiem” 8.punktā „Cita informācija”).  Izstrādājot konkrētus tehniskos risinājumus Datubāzes izveidei un darbībai, Dienests piesaistīs Datu valsts inspekciju un Informācijas tehnoloģiju drošības incidentu novēršanas institūciju (CERT.LV), lai rastu samērīgu un efektīvu informācijas par personu apstrādi, nodrošinot Veselības aprūpes finansēšanas likuma izpildi un ņemot vērā fizisko personu datu apstrādes pamatprincipus.  Informācija par personas tiesībām saņemt valsts apmaksātus veselības aprūpes pakalpojumus gan ārstniecības personai un farmaceitam, gan pašai personai būs pieejama vienotajā veselības nozares elektroniskajā informācijas sistēmā, nenorādot iemeslu, saskaņā ar kuru personai attiecīgās tiesības piešķirtas (piemēram, pensionārs, orgānu donors vai politiski represētā persona), tas ir, vienotajā veselības nozares elektroniskajā informācijas sistēmā būs redzama tikai atzīme par to, ka personai ir tiesības saņemt valsts apmaksātus veselības aprūpes pakalpojumus.    Atbilstoši Likuma 11.panta otrās daļas 20.punktā dotajam deleģējumam Noteikumu projektā noteikts laikposms, kurā personas, kuras ir cietušas no vardarbīgiem noziedzīgiem nodarījumiem, un cilvēku tirdzniecības upuri (Kriminālprocesa likuma 96.1panta pirmās daļas 3., 4. un 5.punkta tvērumā), kuru statusu apliecina procesa virzītāja lēmuma kopija vai tiesībaizsardzības institūcijas izziņa, ir uzskatāmi par apdrošinātām personām. Noteikts, ka minētās personas uzskatāmas par apdrošinātām personām divus gadus no dienas, kad attiecīgā persona iekļauta Datubāzē.  Šobrīd no vardarbības cietušām pilngadīgām personām ir tiesības saņemt sociālās rehabilitācijas pakalpojumus sociālās rehabilitācijas kursa veidā līdz 30 dienām sociālās rehabilitācijas institūcijā (ar izmitināšanu) vai līdz desmit 45 minūšu psihologa, sociālā darbinieka un jurista konsultācijām dzīvesvietā (bez izmitināšanas) (minētie pakalpojumi neietver veselības aprūpes pakalpojumus), savukārt cilvēku tirdzniecības upuriem ir tiesības saņemt sociālās rehabilitācijas pakalpojumus līdz 180 kalendāra dienu ilga sociālās rehabilitācijas kursa veidā[[2]](#footnote-3), kas ietver arī atsevišķus nepieciešamos veselības aprūpes pakalpojumus (piemēram, vizīte pie ginekologa, dzemdību speciālista). Noteikumu projektā ietvertais laikposms, kurā minētām personām ir tiesības saņemt veselības aprūpes pakalpojumus valsts obligātās veselības apdrošināšanas ietvaros, uzskatāms par optimālu, lai vardarbības un cilvēku tirdzniecības upuriem sociālās rehabilitācijas laikā būtu iespējams saņemt vai pēc sociālās rehabilitācijas turpināt tās laikā saņemto veselības aprūpi, tajā skaitā arī gadījumos, kad uz attiecīgo veselības aprūpes pakalpojumu ir gaidīšanas rinda.  Gadījumi, kādos Dienests izslēdz personu no Datubāzes, ir definēti Likuma 13.panta ceturtajā daļā, līdz ar to Noteikumu projekts paredz, ka tiklīdz Dienests konstatē kādu no šiem gadījumiem, tas izslēdz personu no Datubāzes, izdarot attiecīgu ierakstu Datubāzē. Vienotajā veselības nozares elektroniskajā informācijas sistēmā parādīsies atzīme par to, ka personai zudušas tiesības saņemt veselības aprūpes pakalpojumus valsts obligātās veselības apdrošināšanas ietvaros.  Noteikumu projekts paredz, ka Datubāzē uzkrātos datus glabās atbilstoši to izmantošanas mērķim (konkrētu termiņu (laika izteiksmē) datubāzē uzkrāto datu glabāšanai nav iespējams noteikt, jo Datubāzē ietvertā informācija tiek apstrādāta ar mērķi nodrošināt iedzīvotājiem veselības aprūpes pakalpojumus). Datus, kuru apstrādes mērķis būs sasniegts vai zudis, anonimizēs un uzglabās Datubāzes datu arhīvā. Nepieciešams norādīt, ka tiks veikta datu pilnīga anonimizēšana, tādējādi atgriezeniska personas identifikācija vairs nebūs iespējama.  Noteikumu projekts paredz, ka Datubāzei nepieciešamo datu saņemšanas nodrošināšanai Dienests var vienoties ar kompetentajām institūcijām par sadarbību datu apmaiņā. Vienošanās par sadarbību nav noteikts kā obligāts pienākums, jo lēmums par šādu vienošanos tiks pieņemts katrā konkrētajā gadījumā atsevišķi, izvērtējot nepieciešamību vienoties par jautājumiem, ko neregulē Noteikumu projektā ietvertās tiesību normas (piemēram, attiecībā uz datu sniegšanas veidu vai formātu).    Paredzēts, ka Noteikumu projektā ietvertās tiesību normas stāsies spēkā 2019.gada 1.janvārī (atbilstoši Likuma pārejas noteikumu 10.punktam), savukārt Noteikumu projektā ietvertās prasības attiecībā uz pienākumu Veselības un darbspēju ekspertīzes ārstu valsts komisijai Dienestam sniegt un aktualizēt datus par personām, kurām noteikta III grupas invaliditāte, stāsies spēkā 2021.gada 1.janvārī (atbilstoši Likuma pārejas noteikumu 4.punktam).  Noteikumu projekts paredz, ka tajā ietvertās tiesību normas stāsties spēkā 2019.gada 1.janvārī, taču, lai nodrošinātu to, ka Datubāze ar 2019.gada 1.janvāri uzsāktu pilnvērtīgu darbību, datus tajā nepieciešams iekļaut ātrāk. Līdz ar to vienlaikus ar Noteikumu projektu tiek virzīts Ministru kabineta sēdes protokollēmuma projekts, kas paredz, ka institūcijas to kompetencē esošos datus, kas nepieciešami Datubāzes izveidei, par laika periodu no 2018.gada 1.janvāra Dienestam sniegs no 2018.gada 1.oktobra. Sniedzamo datu apjoms tiks noteikts, vienojoties ar Dienestu, lai tas varētu nodrošināt Likumā noteikto prasību izpildi. Datus nepieciešams sniegt par laika periodu no 2018.gada 1.janvāra, lai Dienests spētu nodrošināt Likumā noteiktās tiesības personai saņemt veselības aprūpes pakalpojumus valsts obligātās veselības apdrošināšanas ietvaros, veicot veselības apdrošināšanas iemaksas (saskaņā ar Likuma pārejas noteikumu 2.punktu, lai no 2019.gada 1.janvāra saņemtu veselības aprūpes pakalpojumus valsts obligātās veselības apdrošināšanas ietvaros, personai būs jāveic veselības apdrošināšanas iemaksas (noteiktā apjomā) arī par 2018.gadu). |
| 3. | Projekta izstrādē iesaistītās institūcijas un publiskas personas kapitālsabiedrības | Dienests.  Lai vienotos par Datubāzē iekļaujamo datu avotiem, apjomu, sniegšanas biežumu un veidu, ir veiktas konsultācijas ar Pilsonības un migrācijas lietu pārvaldes, Labklājības ministrijas, Valsts sociālās apdrošināšanas aģentūras, Nodarbinātības valsts aģentūras, Izglītības un zinātnes ministrijas, Jaunatnes starptautisko programmu aģentūras, Tieslietu ministrijas, Ieslodzījuma vietu pārvaldes, Aizsardzības ministrijas, Valsts ieņēmumu dienesta, Veselības un darbspēju ekspertīzes ārstu valsts komisijas, Latvijas Pašvaldību savienības, valsts sabiedrības ar ierobežotu atbildību „Paula Stradiņa klīniskā universitātes slimnīca”, tradicionālo reliģisko organizāciju un Informācijas centra speciālistiem. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums *tiešā veidā* attiecināms uz Dienestu, Pilsonības un migrācijas lietu pārvaldi, Labklājības ministriju, Valsts sociālās apdrošināšanas aģentūru, Nodarbinātības valsts aģentūru, Izglītības un zinātnes ministriju, Jaunatnes starptautisko programmu aģentūru, Tieslietu ministriju, Ieslodzījuma vietu pārvaldi, Aizsardzības ministriju, Valsts ieņēmumu dienestu, Veselības un darbspēju ekspertīzes ārstu valsts komisiju, sociālo pakalpojumu sniedzēju reģistrā reģistrētajiem sociālo pakalpojumu sniedzējiem (228[[3]](#footnote-4)), pašvaldību sociālajiem dienestiem, valsts sabiedrību ar ierobežotu atbildību „Paula Stradiņa klīniskā universitātes slimnīca”, tradicionālajām reliģiskajām organizācijām un Informācijas centru.  Noteikumu projektā ietvertais tiesiskais regulējums *netiešā veidā* attiecināms uz visiem Latvijas iedzīvotājiem (1 950 116[[4]](#footnote-5)), ārstniecības iestādēm (Ārstniecības iestāžu reģistrā reģistrētas 4 076 ārstniecības iestādes (dati uz 2018.gada 1.janvāri)) un atvērta tipa aptiekām (760[[5]](#footnote-6)). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.  Noteikumu projektam ir ietekme uz administratīvo slogu Dienestam – tas palielināsies, kas saistīts ar Datubāzes izveidi, uzturēšanu un izmantošanu.  Noteikumu projektā ietvertais tiesiskais regulējums nemaina Pilsonības un migrācijas lietu pārvaldes, Labklājības ministrijas, Valsts sociālās apdrošināšanas aģentūras, Nodarbinātības valsts aģentūras, Izglītības un zinātnes ministrijas, Jaunatnes starptautisko programmu aģentūras, Tieslietu ministrijas, Ieslodzījuma vietu pārvaldes, Aizsardzības ministrijas, Valsts ieņēmumu dienesta, Veselības un darbspēju ekspertīzes ārstu valsts komisijas, valsts sabiedrības ar ierobežotu atbildību „Paula Stradiņa klīniskā universitātes slimnīca” un Informācijas centra tiesības un pienākumus, kā arī veicamās darbības. Datubāzes izveidošanai, uzturēšanai un izmantošanai nepieciešamā informācija no minētajām institūcijām pamatā tiks iegūta vienā no Ministru kabineta 2010.gada 13.aprīļa noteikumu Nr.357 „Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 4.punktā noteiktajiem informācijas sniegšanas elektroniskajiem veidiem (tiešsaiste un elektroniska datņu apmaiņa), neuzliekot darbiniekiem papildus administratīvo slogu datu manuālā ievadē sistēmā.  Tradicionālajām reliģiskajām organizācijām, sociālo pakalpojumu sniedzēju reģistrā reģistrētajiem sociālo pakalpojumu sniedzējiem un pašvaldību sociālajiem dienestiem administratīvais slogs palielināsies sakarā ar Datubāzei nepieciešamās informācijas sniegšanu, iespējams (šobrīd vēl tiek diskutēts par pusēm ērtākiem datu apmaiņas veidiem un formātu), manuāli ievadot datus sistēmā, taču plānotais datu apjoms ir neliels un samērīgs salīdzinājumā ar to sniegšanas mērķi – nodrošināt iedzīvotājiem tiesības saņemt valsts apmaksātus veselības aprūpes pakalpojumus.  Noteikumu projektam nav ietekmes uz administratīvo slogu Latvijas iedzīvotājiem, ārstniecības iestādēm un atvērta tipa aptiekām. |
| 3. | Administratīvo izmaksu monetārs novērtējums | Skatīt informāciju III.sadaļas „Tiesību akta projekta ietekme uz valsts budžetu un pašvaldību budžetiem” 8.punktā. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019.gads | | 2020.gads | | 2021.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi |  |  |  |  |  |  |  |
| 2.1. valsts pamatbudžets |  |  |  |  |  |  |  |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme |  |  |  |  |  |  |  |
| 3.1. valsts pamatbudžets |  |  |  |  |  |  |  |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |  |  |
| 5. Precizēta finansiālā ietekme |  |  |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  | | | | | | |
| 8. Cita informācija | Lai nodrošinātu Datubāzes izveidi un darbības uzsākšanu, Veselības ministrija vienlaikus ar Noteikumu projektu iesniedz Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, kura sākotnējās ietekmes novērtējuma ziņojumā (anotācijā) norādīta Noteikumu projekta ietekme uz valsts budžetu.  Izvērtējot šobrīd pieejamo informāciju par Datubāzes saslēgšanas un ieviešanas risināšanu integrāciju, Iekšlietu ministrija un Veselības ministrija indikatīvi prognozē, ka 2019.gadā un turpmāk, lai pilnveidotu Datubāzes sistēmas salāgošanas jautājumus, būs nepieciešami papildu finanšu līdzekļi. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar Noteikumu projektā ietverto tiesisko regulējumu nepieciešami grozījumi:  1) Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu”, lai informācija par personas tiesībām saņemt valsts apmaksātus veselības aprūpes pakalpojumus un informācija par to, ka personai zudušas tiesības saņemt veselības aprūpes pakalpojumus valsts obligātās veselības apdrošināšanas ietvaros, būtu pieejama vienotajā veselības nozares elektroniskajā informācijas sistēmā;  2) Ministru kabineta 2014.gada 25.marta noteikumos Nr.157 „Nepilngadīgo personu atbalsta informācijas sistēmas noteikumi”, lai noteiktu Nacionālajam veselības dienestam tiesības saņemt Nepilngadīgo personu atbalsta informācijas sistēmas datus (noteiktā apjomā);  3) Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi”, lai noteiktu Nacionālajam veselības dienestam tiesības saņemt Kriminālprocesa informācijas sistēmas datus (noteiktā apjomā);  4) Ministru kabineta 2011.gada 1.novembra noteikumos Nr.850 „Nacionālā veselības dienesta nolikums”, lai aizstātu tajā minētās informācijas sistēmas „Veselības aprūpes pakalpojumu saņēmēju reģistrs” nosaukumu ar nosaukumu „Veselības aprūpes pakalpojumu saņēmēju datubāze”;  5) Veselības aprūpes finansēšanas likuma 11.panta otrās daļas 3.punktā, izslēdzot tiesību normu, kas paredz tiesības saņemt veselības aprūpes pakalpojumus valsts obligātās veselības apdrošināšanas ietvaros personām, kuras piedalās Eiropas interešu izglītības programmās, jo dati par šīm personām Latvijā netiek apkopoti un līdz ar to nav pieejami. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir ievietots Veselības ministrijas tīmekļa vietnē [www.vm.gov.lv](http://www.vm.gov.lv) un par to ir veikta sabiedriskā apspriede.  Noteikumu projekts ir pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”). |
| 2. | Sabiedrības līdzdalība projekta izstrādē | Noteikumu projekts 2018.gada 20.februārī ievietots Veselības ministrijas tīmekļa vietnē[[6]](#footnote-7) un par to 2018.gada 7.martā veikta sabiedriskā apspriede.  Noteikumu projekts ir pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”). |
| 3. | Sabiedrības līdzdalības rezultāti | Noteikumu projekta sabiedriskajā apspriedē piedalījās Veselības aprūpes un darba devēju asociācijas eksperte, iebildumi vai priekšlikumi par Noteikumu projektu netika saņemti (sabiedriskajā apspriedē pārrunāts Noteikumu projektā ietvertais tiesiskais regulējums un tā īstenošana praksē). Veselības aprūpes un darba devēju asociācija atbalsta Noteikumu projekta tālāku virzību.  Noteikumu projekta saskaņošanas laikā saņemti Lielo pilsētu asociācijas divi iebildumi:  1) Noteikumu projekta 7.10.2.apakšpunkta spēkā stāšanās no 2021.gada 1.janvāra nozīmē, ka trešās grupas invalīdi netiek iekļauti valsts apmaksāto veselības aprūpes pakalpojumu saņēmēju rindās. Latvijas Lielo pilsētu asociācija vērš uzmanību, ka trešās grupas invalīdi ir ļoti liela pacientu kategorija ar minimālu pensiju un tādējādi tiek ierobežotas viņu tiesības uz pakalpojumu saņemšanu. Latvijas Lielo pilsētu asociācija lūdz trešās grupas invalīdus iekļaut valsts apmaksāto veselības aprūpes pakalpojumu saņēmēju sarakstā.  Attiecībā uz šo iebildumu Veselības ministrija norāda, ka Noteikumu projektā ietvertās prasības attiecībā uz pienākumu Veselības un darbspēju ekspertīzes ārstu valsts komisijai Dienestam sniegt un aktualizēt datus par personām, kurām noteikta III grupas invaliditāte, stāsies spēkā 2021.gada 1.janvārī, jo to paredz Likuma pārejas noteikumu 4.punkts.  2) apgalvojums, ka nepalielināsies administratīvais slogs ārstniecības iestādēm, nav īsti korekts, jo veselības aprūpes pakalpojumu sniegšana vistiešākajā veidā ir saistīta ar nepieciešamo datu apzināšanu, lai saņemu maksu par pakalpojumu sniegšanu.  Attiecībā uz šo iebildumu Veselības ministrija norāda, ka Noteikumu projektā ietvertais regulējums neparedz ārstniecības iestādēm apzināt datus. Personas tiesības saņemt valsts apmaksātus veselības aprūpes pakalpojumus tiks atspoguļotas vienotajā veselības nozares elektroniskajā informācijas sistēmā, tas ir, šīs tiesības konstatēs Dienests, apstrādājot Datubāzē ietverto informāciju, nevis ārstniecības iestādes. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests, Pilsonības un migrācijas lietu pārvalde, Labklājības ministrija, Valsts sociālās apdrošināšanas aģentūra, Nodarbinātības valsts aģentūra, Izglītības un zinātnes ministrija, Jaunatnes starptautisko programmu aģentūra, Tieslietu ministrija, Ieslodzījuma vietu pārvalde, Aizsardzības ministrija, Valsts ieņēmumu dienests, Veselības un darbspēju ekspertīzes ārstu valsts komisija, sociālo pakalpojumu sniedzēju reģistrā reģistrētie sociālo pakalpojumu sniedzēji, pašvaldību sociālie dienesti, valsts sabiedrība ar ierobežotu atbildību „Paula Stradiņa klīniskā universitātes slimnīca”, tradicionālās reliģiskās organizācijas un Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts paredz šīs sadaļas 1.punktā minētajām institūcijām jaunu uzdevumu – sniegt Dienestam datus (noteiktā apjomā), kas nepieciešami Datubāzes izveidei un darbībai. Noteikumu projekts tiks īstenots institūciju esošo cilvēkresursu ietvaros. Noteikumu projekts nenosaka jaunas institūcijas veidošanu vai esošo institūciju reorganizāciju un likvidāciju. |
| 3. | Cita informācija | Nav |

Veselības ministre Anda Čakša

Vīza: Valsts sekretārs Aivars Lapiņš

Kuzma 67876079

[Irita.Kuzma@vm.gov.lv](mailto:Irita.Kuzma@vm.gov.lv)

1. informācija par Veselības aprūpes finansēšanas likuma mērķi un būtību ir pieejama <https://likumi.lv/doc.php?id=296188> (skatīt sadaļas „Saistītie dokumenti” 2.punktu „Anotācijas/Tiesību aktu projekti”) un [http://titania.saeima.lv/LIVS12/SaeimaLIVS12.nsf/webAll?SearchView&Query=([Title]=\*vesel%C4%ABbas+apr%C5%ABpes+finans%C4%93%C5%A1anas+likums\*)&SearchMax=0&SearchOrder=4](http://titania.saeima.lv/LIVS12/SaeimaLIVS12.nsf/webAll?SearchView&Query=(%5bTitle%5d=*vesel%C4%ABbas+apr%C5%ABpes+finans%C4%93%C5%A1anas+likums*)&SearchMax=0&SearchOrder=4) (skatīt sadaļu „Iesniegts”) [↑](#footnote-ref-2)
2. skatīts: http://www.lm.gov.lv/text/2569 [↑](#footnote-ref-3)
3. Kopējais sociālo pakalpojumu sniedzēju reģistrā reģistrēto ilgstošas sociālās aprūpes un sociālās rehabilitācijas institūciju un grupu mājas pakalpojumu sniedzēju skaits uz 27.04.2018. Labklājības ministrijas dati [↑](#footnote-ref-4)
4. Iedzīvotāju skaits Latvijā 2017.gada sākumā. Centrālās statistikas pārvaldes dati [↑](#footnote-ref-5)
5. Kopējais atvērta tipa aptieku skaits uz 13.02.2018. Zāļu valsts aģentūras dati [↑](#footnote-ref-6)
6. http://www.vm.gov.lv/lv/aktualitates/sabiedribas\_lidzdaliba/sabiedriska\_apspriede/ [↑](#footnote-ref-7)